b'\n_START_ARTICLE_\nEl Carner (Granera)\n_START_SECTION_\nSituaci\xc3\xb3\n_START_PARAGRAPH_\nEst\xc3\xa0 situada a 848,6 metres d\'altitud, dalt d\'una carena on hi ha tamb\xc3\xa9 la masia del Calb\xc3\xb3. \xc3\x89s a l\'est del poble de Granera, a migdia del lloc on es troben el Serrat del Calb\xc3\xb3 i la Carena del Marcet, a la dreta del torrent de les Tutes i a l\'esquerra del torrent del Sot del Calb\xc3\xb3. Al sud de la masia, en el punt m\xc3\xa9s elevat del Serrat del Calb\xc3\xb3 i on aquest serrat es troba amb la Carena del Marcet es troba l\'antic forn d\'obra anomenat El Forn del Carner._NEWLINE_El seu acc\xc3\xa9s m\xc3\xa9s transitable antigament era des de llevant, on hi ha l\'esgl\xc3\xa9sia de Sant Juli\xc3\xa0 d\'\xc3\x9aixols, per\xc3\xb2 m\xc3\xa9s modernament s\'ha obert un nou acc\xc3\xa9s que l\'enlla\xc3\xa7a directament amb Granera. Des del punt quilom\xc3\xa8tric 6,4 de la carretera BV-1245 surt cap al sud una pista asfaltada que mena a la F\xc3\xa0brica del Marcet en menys de 150 metres. Des d\'aquest lloc, una pista rural en bon estat s\'adre\xc3\xa7a cap al sud-oest, en direcci\xc3\xb3 al Pant\xc3\xa0 del Marcet, a la vora dreta del qual arriba. Des d\'aquell lloc, la pista trenca cap al sud-est, guanyant al\xc3\xa7ada, va a buscar el costat dret -nord- de la vall del torrent del Carner, que segueix un tram per despr\xc3\xa9s fer dues fortes girades per guanyar al\xc3\xa7ada i anar a buscar la Carena del Marcet. Un cop a la carena, la segueix cap al sud-est per tal d\'arribar al lloc on aquesta carena s\'uneix al Serrat del Calb\xc3\xb3, lloc on es troba la masia del Carner al sud-est i la del Calb\xc3\xb3 al nord-oest, separades, entre elles, uns 200 metres. Des de la F\xc3\xa0brica del Marcet hi ha una dist\xc3\xa0ncia de 2,7 quil\xc3\xb2metres.\n_START_SECTION_\nDescripci\xc3\xb3\n_START_PARAGRAPH_\nMasia aixecada sobre la pedra viva al cim d\'un turonet amb nucli primitiu que ha estat l\'embri\xc3\xb3 de les depend\xc3\xa8ncies que org\xc3\xa0nicament s\'han format al seu entorn. El parament \xc3\xa9s treballat amb grans carreus de pedra. L\'acc\xc3\xa9s a l\'immoble es fa per un portal dovellat d\'arc de mig punt. Coberta a dues aig\xc3\xbces i fa\xc3\xa7ana encarada a ponent. El conjunt d\'edificis annexes \xc3\xa9s encerclat per un pati a la part davantera de la fa\xc3\xa7ana._NEWLINE_A la planta noble resten encara vestigis de l\'antiga esplendor del mas. Cal citar entre ells dues llindes: la primera amb el nom "Joseph Carner" (segle XVIII) i una segona presentant dos animals enfrontats de dif\xc3\xadcil identificaci\xc3\xb3, continuant la tradici\xc3\xb3 medieval.\n_START_SECTION_\nHist\xc3\xb2ria\n_START_PARAGRAPH_\nSegons Carrera i Pujol, el nom de Carner significa dip\xc3\xb2sit de cad\xc3\xa0ver, indicant aquest un apel\xc2\xb7latiu que ja en \xc3\xa8poca neol\xc3\xadtica o edat de la pedra polida era habitat el territori de l\'actual Castellter\xc3\xa7ol.'